Man vas ná sensitiewe inligting van Pentagon uitlekFoto ter illustrasie van Jack Teixeira en Discord. (Foto: Stefani REYNOLDS / AFP) Die FBI het Donderdag ’n jong lid van die Amerikaanse lugmag se nasionale wag in hegtenis geneem nadat talle geklassifiseerde dokumente uitgelek het. Dit sluit in sensitiewe inligting oor die voortslepende oorlog in Oekraïne. Dié dokumente het oor die afgelope paar maande op ’n aanlyn kletsgroep die lig gesien en word beskou as die ernstigste sekuriteitsbreuk sedert WikiLeaks in 2010. Die Amerikaanse prokureur-generaal, Merrick Garland, het Donderdag gesê Jack Teixeira (21) is in hegtenis geneem nadat die Amerikaanse regering ondersoek ingestel het na die beweerde “ongemagtigde verwydering, besit en oordrag van geklassifiseerde nasionale verdedigingsinligting”. Hy sal na verwagting Vrydag in die hof verskyn. Alle vingers het na Teixeira gewys sedert The Washington Post verlede week berig het dat honderde bladsye van geklassifiseerde dokumente op die sosialemediaplatform Discord gelaai is deur ’n man wat op ’n Amerikaanse militêre basis gewerk het. Luidens ’n berig in The New York Times wys ’n “spoor van digitale bewyse” na Teixeira as die leier van die private kletsgroep op Discord waar die dokumente maande lank stuk-stuk deur ’n persoon met die skuilnaam OG opgelaai is. OG het aan die groep van 24 lede, van wie sommige van Rusland en Oekraïne, gesê dat hy ’n gedeelte van sy dag in ’n veilige fasiliteit deurgebring het wat selfone en ander elektroniese toestelle verbied het. Luidens The Washington Post se berig het OG aanvanklik die inhoud van die geklassifiseerde dokumente neergeskryf om met die groep te deel, maar later foto’s van die dokumente begin neem en op die groep begin laai. OG het egter die lede op die groep gevra om nie die dokumente te versprei nie. Die uitgelekte dokumente skets ’n gedetailleerde prentjie van die oorlog in Oekraïne en inligting oor China en bondgenote. ’n Woordvoerder van Discord het sedert Teixeira se inhegtenisneming aan AFP gesê gebruikersveiligheid geniet prioriteit, en dat inhoud wat die beleid daarvan oortree, daartoe kan lei dat mense verban word, bedieners gesluit word en die polisie in kennis gestel word. “Ons werk ​​saam met wetstoepassing wat die oënskynlike oortreding van geklassifiseerde materiaal betref,” het die woordvoerder gesê.